คลังเตรียมแจกเสื้อดำฟรีให้ผู้มีรายได้น้อย8ล้านคน
คลังขอให้ธนาคารรัฐทำเสื้อยืดสีดำแจกให้ประชาชนที่มาลงทะเบียนเป็นผู้มีรายได้น้อย 8 ล้านคน
17 ต.ค. 2559

คลังขอให้ธนาคารรัฐทำเสื้อยืดสีดำแจกให้ประชาชนที่มาลงทะเบียนเป็นผู้มีรายได้น้อย 8 ล้านคน
นายสมชัย สัจจพงษ์ ปลัดกระทรวงการคลัง เปิดเผยว่า ได้หารือกับธนาคารรัฐให้ผลิตเสื้อยืดสีดำคอกลมฟรีไซส์เพื่อแจกจ่ายให้กับประชาชนที่มาลงทะเบียนเป็นผู้มีรายได้น้อยจำนวน 8 ล้านคน เพื่อสวมใส่ไว้ทุกข์ให้กับพระบาทสมเด็จพระปรมินทรมหาภูมิพลอดุลยเดช
ทั้งนี้ธนาคารรัฐจะรับผิดชอบแจกเสื้อให้กับผู้ที่มาลงทะเบียนไว้กับธนาคารนั้น เพื่อให้ผู้มีรายได้น้อยมีเสื้อดำไว้สวมใส่ไว้ทุกข์ตลอดทั้งปี
นายสมชัย กล่าวว่า เสื้อยืดสีดำคอกลมราคาอยู่ที่ประมาณตัวละ 50 บาท เป็นเงินที่ธนาคารรัฐต้องจ่ายประมาณ 400 ล้านบาท ซึ่งจะช่วยบรรเทาค่าใช้จ่ายของผู้มีรายได้น้อย ซึ่งเป็นนโยบายของรัฐบาล
"แม้ว่ารัฐบาลจะชี้แจงว่า ไม่จำเป็นต้องใส่เสื้อดำทุกคน แต่กระทรวงการคลังเห็นว่าถ้าผู้มีรายได้น้อย ซึ่งมีค่าใช้จ่ายมากอยู่แล้ว มีเสื้อดำไว้ใส่ไว้ทุกข์ให้กับพระบาทสมเด็จพระปรมินทรมหาภูมิพลอดุลยเดช ก็จะเป็นการดีกว่า" นายสมชัย กล่าว